[{"text_idx": "#000001", "text": "Mae\u2019r fantais gan Gei Connah yn y ras am y bencampwriaeth yn dilyn buddugoliaeth gyntaf y Nomadiaid oddi cartref yn erbyn Y Seintiau Newydd ers 25 o flynyddoedd. Ond gyda pum ge\u0302m yn weddill fe all pethau newid yn sylweddol yn ystod y dyddiau nesaf gan bod set llawn o gemau i\u2019w chwarae yng nghanol wythnos cyn i\u2019r ddau ar y brig fynd benben unwaith yn rhagor ddydd Sadwrn."}, {"text_idx": "#000002", "text": "Ar o\u0302l rhediad o bedair ge\u0302m heb fuddugoliaeth mae\u2019r Barri wedi llithro i\u2019r 5ed safle, ond byddai buddugoliaeth nos Fawrth yn eu codi yn o\u0302l uwchben Pen-y-bont i\u2019r 4ydd safle."}, {"text_idx": "#000003", "text": "Mae\u2019r ddau reolwr wedi cydnabod bod cyrraedd y 3ydd safle yn anhebygol bellach, ac mae\u2019r gemau ail gyfle yw\u2019r llwybr mwyaf realistig i gyrraedd Ewrop eleni, ac felly adeiladu momentwm yw\u2019r nod erbyn hyn."}, {"text_idx": "#000004", "text": "Roedd hi\u2019n chwip o ge\u0302m rhwng y ddau di\u0302m wythnos diwethaf wrth i 10 dyn Pen-y-bont frwydro \u2018no\u0302l i gipio pwynt ar Barc Jenner (3-3)."}, {"text_idx": "#000008", "text": "Triphwynt sy\u2019n gwahanu\u2019r ceffylau blaen a byddai buddugoliaeth yn erbyn y Cofis yn codi\u2019r Seintiau yn o\u0302l i\u2019r copa i gadw\u2019r pwysau ar Gei Connah cyn i di\u0302m Andy Morrison fentro i\u2019r Bala nos Fercher."}, {"text_idx": "#000009", "text": "Wedi rhediad arbennig o wyth ge\u0302m heb golli mae Caernarfon bellach wedi dioddef chwe colled yn olynol, eu rhediad gwaethaf ers 2008."}, {"text_idx": "#000013", "text": "Michael Wilde oedd yr arwr, yn sgorio hatric yn yr hanner cyntaf yn erbyn ei gyn-glwb i roi\u2019r cyfan yn nwylo\u2019r Nomadiaid cyn pum ge\u0302m ola\u2019r tymor."}, {"text_idx": "#000014", "text": "Ar o\u0302l curo\u2019r Barri dros y penwythnos, mae\u2019r Bala naw pwynt yn glir yn y trydydd safle a\u2019r ras i sicrhau lle\u2019n Ewrop."}, {"text_idx": "#000015", "text": "Dyw Cei Connah heb golli dim un o\u2019u 10 ge\u0302m ddiwethaf yn erbyn Y Bala (ennill 8, cyfartal 2), a dyw criw Colin Caton ond wedi ennill un o\u2019u 20 ge\u0302m ddiwethaf yn erbyn ti\u0302m Andy Morrison."}, {"text_idx": "#000018", "text": "Bydd Aberystwyth yn croesawu\u2019r clwb ar waelod y gynghrair i Goedlan y Parc gan obeithio trechu hogiau\u2019r Graig am y pedwerydd tro\u2019r tymor yma."}, {"text_idx": "#000019", "text": "Mae ti\u0302m Jayson Starkey wedi colli eu pedair ge\u0302m ddiwethaf, a dyw\u2019r Derwyddon ond wedi ennill un o\u2019u saith ge\u0302m flaenorol yn erbyn Aberystwyth."}, {"text_idx": "#000022", "text": "Sgoriodd Met Caerdydd chwe go\u0302l yn erbyn Hwlffordd yr wythnos diwethaf, sef y tro cyntaf i\u2019r myfyrwyr rwydo chwe go\u0302l mewn ge\u0302m ers 2018, ac hynny hefyd yn erbyn Hwlffordd mewn ge\u0302m gwpan."}, {"text_idx": "#000023", "text": "Mae Met Caerdydd yn hafal ar bwyntiau gydag Aberystwyth a\u2019r Fflint, ac er na fydd neb yn syrthio o\u2019r uwch gynghrair yr haf yma, bydd y tri chlwb yn benderfynol o beidio gorffen yn y ddau safle isaf er mwyn teimlo eu bod wedi haeddu eu lle\u2019n y gynghrair ar gyfer y tymor nesaf."}, {"text_idx": "#000025", "text": "Dechreuodd Y Drenewydd ail ran y tymor naw pwynt y tu o\u0302l i Hwlffordd yn y 7fed safle, ond ar o\u0302l pum ge\u0302m heb golli mae\u2019r Robiniaid wedi esgyn uwchben yr Adar Gleision."}, {"text_idx": "#000026", "text": "Ar o\u0302l ennill tair ge\u0302m yn olynol wedi\u2019r hollt mae\u2019r Fflint bellach wedi llithro\u2019n y ras am y gemau ail gyfle gan fethu a sgorio yn eu dwy ge\u0302m ddiwethaf."}]